Čching-tao

Čching-tao (čínskym písmom tradične 青島, zjednodušene 青岛, pchin-jin Qīngdǎo, doslova Zelený ostrov) je subprovinčné mesto v čínskej provincii Šan-tung. Leží v juhovýchodnej časti provincie na pobreží Žltého mora. V súčasnosti je to jedno z najdôležitejších čínskych prístavných a tzv. nezávislých miest, ktoré sa veľmi rýchlo hospodársky rozvíja vďaka novo vznikajúcemu priemyslu a obchodu. Na ploche 11 026 km² tu žije viac ako 8,715 miliónov obyvateľov.

Dejiny 

Až do roku 1891, keď sa cisársky dvor dynastie Čching rozhodol, že tu umiestni dôležitú vojenskú základňu, bolo Čching-tao iba malou rybárskou dedinou. V roku 1897 sa toto mesto stalo nemeckou koncesiou. Nemci z neho neskôr vytvorili strategicky dôležitý prístav a vybudovali v ňom veľa výstavných ulíc a bulvárov. V roku 1914 bolo Čching-tao okupované Japonskom. Späť čínskej vláde sa vrátilo v roku 1922, ale počas druhej svetovej vojny bolo znovu okupované. Po nej tu krátky čas sídlila časť americkej pacifickej flotily. 2. júna 1949 do mesta ale vstúpila Čínska ľudová armáda a Komunistická strana Číny provinciu Šan-tung ako súčasť Čínskej ľudovej republiky odvtedy kontroluje.

Od roku 1984, keď čínska vláda rozhodla otvoriť svoju ekonomiku zahraničnému obchodu a investíciám, sa Čching-tao premenilo na moderné prístavné mesto.

Pozri aj 
 Čching-taoská televízna veža (Čching-tao tien-š’ tcha), 232 metrov vysoká veža nachádzajúca sa na Čching-tajskom vrchu Tai-ping

Zdroj 

Mestá v Číne
Prístavné mestá v Číne
Prístavné mestá Žltého mora